Pedawa, Banjar, Buléléng

Pedawa inggih punika silih tunggil désa ring kecamatan Banjar, Kabupatén Buléléng, Propinsi Bali, Indonésia. Desa puniki rumasuk silih tunggil desa purwa utawi desa Bali Aga duaning sampun wenten saking dumun sadurung jaman Majapahit rauh ka Bali. Sadurung kawastanin Pedawa, wenten makudang-kudang parinama sane neket ring desa puniki, inggih punika Desa Gunung Tambleg utawi Gunung Sari. Manut satua krama desa Pedawa, wastan Gunung Tambleg mawit saking kruna Gunung lan Tambleg, Tambleg maartos belog utawi polos, wasta puniki mapaiketan sareng pikayunan krama desa duk punika sane kantun sadarana. Ring sejarah panglimbaknyane salanturnyane, kaloktah dados Gunung Sari, wasta puniki mapaiketan sareng kahuripan krama irika dados tukang getah sane kaolah dados gula. Kasuen-suen wastan Gunung Tambleg punika nenten naenin kaanggen malih, sakewanten wastan Gunung Sari wantah kabaosang ritatkala wenten upacara agama.

Wastan Pedawa puniki mailetan pisan ring prasasti Sanding sane matanggal Isaka 1150 (1072 Masehi), punika nguningayang indik Raja Jaya Sakti, sane malinggih ring Gunung Lempu, sering ngrauhin desa-desa ring Bali, ida madue wisma ring desa Bantiran. genah masandekan yening lunga ke Jawi, lan Bantiran punika nampek ring Pedawa, dadosne wenten kemungkinan Ida Sang Prabhu taler ngrauhin desa Pedawa.

 Pamréntahan 
 Désa Dinas 
Wewidangan Désa Pedawa madué limang dusun utawi banjar dinas, inggih punika:
 Dusun Lambo
 Dusun Ingsakan
 Dusun Désa
 Dusun Asah
 Dusun Bangkiang Sidem

 Désa Adat 
Mawit adat ring Désa Pedawa punika kawéntenang Désa Pakraman Pedawa, sané kakepah manados limang banjar adat, inggih punika:
 Banjar Nawan
 Banjar Manis
 Banjar Paing
 Banjar Pon
 Banjar Wagé

 Démograpi 
Krama désa Pedawa nganti warsa 2016 kirang langkung akéhnyané 5.610 diri sané kakepah antuk 2.794 lanang miwah 2.816 istri taler tingkat sex rasionyané kirang langkung 99,22.

 Pustaka 

 Pranala jaba 
  Situs Resmi Propinsi Bali 
  Badan Pusat Statistik Propinsi Bali
  Situs Resmi Kabupatén Buléléng
  Badan Pusat Statistik Kabupatén Buléléng
  Situs Resmi Kecamatan Banjar
cutetan: URL ring galahe mangkin dados mauah utawi ilang. Yéning URL nénten aktip, ngiring usapin saking lis.

Kategori:Banjar, Buléléng
Kategori:Désa ring Kabupatén Buléléng